FINANCIJSKI REZULTATI

PRVO POLUGODIŠTE 2015.

Kontakt:

INA-Industrija nafte, d.d.

Sektor korporativnih komunikacija

Avenija Većeslava Holjevca 10, Zagreb

Služba za odnose s javnošću

E-mail: [PR@ina.hr](mailto:PR@ina.hr)

Press centar na [www.ina.hr](http://www.ina.hr)

**INA objavila financijske rezultate za prvo polugodište 2015.**

**Ključna postignuća**

* U prvih šest mjeseci 2015. dobit iz osnovne djelatnosti INA Grupe povećana je za 33 posto u usporedbi s istim razdobljem 2014. i iznosi 714 milijuna kuna
* Nastavljen trend rasta domaće proizvodnje sirove nafte: povećanje od gotovo 20 posto u usporedbi s prvom polovicom 2014.
* Stabilan financijski položaj kompanije uz daljnje smanjenje neto duga od 14 posto u usporedbi s prvih polugodištem 2014.
* Domaća ulaganja čine preko 82 posto CAPEX-a koji iznosi 549 milijuna kuna
* Rafinerijska proizvodnja porasla je za 3 posto, a prodaja rafinerijskih proizvoda za 4 posto

**Zagreb, 30. srpnja 2015. – CCS[[1]](#footnote-1) EBITDA[[2]](#footnote-2) INA Grupe u prvih šest mjeseci 2015. iznosila je 1.636 milijuna kuna, odnosno 4 posto više nego u istom razdoblju 2014., a CCS operativna dobit dosegla je 819 milijuna kuna, što je 27 posto više nego u prvoj polovici 2014. Ostvarena je neto dobit u iznosu od 328 milijuna kuna. Kompanija je u navedenom razdoblju uložila ukupno 549 milijuna kuna, od čega 453 milijuna u Hrvatskoj, a 96 milijuna u inozemstvu.**

Rezultat INA Grupe u prvom polugodištu 2015. pokazao se stabilnim u izazovnom okruženju: zabilježen je porast CCS EBITDA od 4 posto unatoč značajno lošijem okruženju za Segment istraživanja i proizvodnje koji je primarni generator novca Društva, te gotovo prepolovljenim cijenama nafte. Također, neto dug je smanjen za dodatnih 14 posto u usporedbi s prvim polugodištem 2014., što je poboljšalo financijski položaj kompanije i omjer duga i kapitala[[3]](#footnote-3).

U Segmentu djelatnosti istraživanja i proizvodnje nastavljen je trend rasta domaće proizvodnje sirove nafte unatoč nepostojanju novih istraživačkih polja. Porastom proizvodnje u RH od gotovo 20 posto dan je doprinos povećanju od šest posto ukupne proizvodnje ugljikovodika. Ovaj rezultat može se prije svega pripisati kontinuiranom remontu i poboljšanju učinkovitosti bušotina te dodatnoj proizvodnji polja Hrastilnica. Proizvodnja prirodnog plina također je porasla i to za četiri posto u usporedbi s prvih šest mjeseci 2014. EBITDA je dosegla 1.635 milijuna kuna, dok su na ukupan rezultat negativno utjecale snižene cijene sirove nafte i nepovoljne regulatorne promjene u vidu dodatnog smanjenja regulirane cijene plina i udvostručenih naknada za eksploataciju. Kapitalna ulaganja u ovom segmentu u prvih pola godine iznosila su 335 milijuna kuna, od čega je u Hrvatskoj uloženo 252 milijuna, a u inozemstvu 83 milijuna.

Segment djelatnosti rafinerije i marketing (uključujući Trgovinu na malo) poboljšao je rezultat za 94 posto u usporedbi s prvom polovicom 2014. te je gubitak smanjen na 22 milijuna kuna. Ovo poboljšanje rezultat je vanjskih faktora kao što su pad cijene Brent nafte koji je pozitivno pridonio nižim materijalnim troškovima i nižim troškovima vlastite potrošnje, u kombinaciji s boljim prodajnim rezultatom i boljom strukturom prinosa u rafinerijama, kao i višom maloprodajnom maržom.

Predsjednik Uprave Ine gospodin Zoltán Áldott rekao je da je Inin operativni rezultat u prvom polugodištu 2015. značajno poboljšan unatoč velikom padu cijena sirove nafte. Ukupna proizvodnja ugljikovodika porasla je za 6 posto, dok je domaća proizvodnja nafte povećana gotovo 20 posto. Na ukupne rezultate Segmenta Istraživanja i Proizvodnje negativno je utjecao pad ostvarenih cijena, iako je donekle kompenziran jačanjem dolara. U promijenjenom cjenovnom okruženju, rezultat Segmenta Rafinerija i Marketinga značajno je bolji, iako i dalje stvara gubitke. Rast proizvodnje za tri posto i prodaje za četiri posto te smanjenje vlastite potrošnje pozitivno su utjecali na smanjenje gubitka. Unatoč svemu, optimizacija rafinerijskog i maloprodajnog poslovanja ostaje zadatak za Upravu Ine kako bi se osigurala dugoročna održivost poslovanja. Maloprodaja je i dalje stabilna te je obilježena padom prodaje benzina i povećanjem u prodaji dizelskih goriva, potvrđujući trend „dizelizacije“.

„Ulaganja ostaju snažna i iznose preko pola milijarde kuna, budući da nismo smanjivali svoje investicijske projekte koji su se pokazali otpornima u aktualnom okruženju“, izjavio je gospodin Áldott.

[Video izjava predsjednika Uprave Ine](https://youtu.be/uGKUL62BCmE)

**Pregled operativnih rezultata**

* EBITDA INA Grupe dosegnula je 1.511 milijuna kuna.
* Operativna dobit iznosila je 714 milijuna kuna.
* Ostvarena je neto dobit od 328 milijuna kuna.
* Uloženo je ukupno 549 milijuna kuna.
* Neto dug smanjen je za 14 posto.
* Zabilježeno je povećanje proizvodnje sirove nafte od 14 posto.

Hrvatska inozemstvo

**Istraživanje i proizvodnja nafte i plina –** U prvom polugodištu 2015. EBITDA je iznosila 1.635 milijuna kuna. U usporedbi s istim razdobljem 2014., pad cijene Brent nafte imao je značajan negativni učinak na rezultat. Osim toga, prethodno spomenute negativne regulatorne odluke, odnosno smanjena cijena plina za kućanstva i povećane naknade za eksploataciju, i dalje predstavljaju teret za poslovanje. Značajno povećana ukupna proizvodnja, ostvarena zahvaljujući porastu domaće i inozemne proizvodnje sirove nafte, kao i većom proizvodnjom prirodnog plina iz podmorja u usporedbi s prvim polugodištem 2014., djelomično je ublažila negativne čimbenike.

* 6% povećanje proizvodnje ugljikovodika, podržano osobito snažnim povećanjem domaće proizvodnje sirove nafte od 19 posto u usporedbi s prvih šest mjeseci 2014.
* CAPEX na razini 335 milijuna kuna. Kapitalna ulaganja u Hrvatskoj u iznosu od 252 milijuna kuna, a u inozemstvo 83 milijuna kuna.
* Porast ukupne proizvodnje prirodnog plina u prvoj polovici 2015. od 4% u odnosu na isto razdoblje 2014.

**Rafinerije i marketing, uključujući Trgovinu na malo –** U prvom polugodištu 2015. čista CCS EBITDA iznosila je (22) milijuna kuna, dok je ostvarena EBITDA u iznosu od (147) milijuna kuna, što je poboljšanje u odnosu na razinu iz istog razdoblja 2014. godine. Taj rezultat ostvaren je zahvaljujući povoljnom vanjskom okruženju, poboljšanim rafinerijskim maržama (rast rafinerijske prerade od tri posto, kao i proizvodnje), četiri posto boljim prodajnim rezultatima, kao i poboljšanom strukturom prodaje te boljom operativnom izvedbom maloprodaje. Stabilno rafinerijsko poslovanje u drugom tromjesečju 2015. i povećane marže također su doprinijeli ovom rezultatu.

* CAPEX je na razini 137 milijuna kuna; 100 milijuna kuna u segmentu Rafinerije i marketing te 37 milijuna kuna u Trgovini na malo.
* Prihodi segmenta Rafinerije i marketing, uključujući Trgovinu na malo, iznosili su 7,029 milijardi kuna.
* Na dan 30. lipnja 2015. INA Grupa upravljala je mrežom od 441 benzinske postaje (391 u Hrvatskoj, 43 u Bosni i Hercegovini, šest u Sloveniji i jednom u Crnoj Gori), od čega je 26 benzinskih postaja u Hrvatskoj uključeno u novi operativni model poslovanja s ciljem povećanja učinkovitosti.

**Financijski položaj kompanije** ostao je snažan sa smanjenjem neto duga od dodatnih 14 posto u usporedbi s prvom polovicom 2014. **Omjer duga i kapitala** smanjen je sa 24,3% u prvoj polovici 2014. na 23,2% u prvoj polovici 2015.

1. CCS (current cost of supplies) je rezultat prilagođen za promjene u cijeni ulaznih sirovina na način da se ti troškovi obračunavaju po jedinstvenoj cijeni na kraju izvještajnog razdoblja (bez obzira na promjene cijene tijekom razdoblja). [↑](#footnote-ref-1)
2. EBITDA = EBIT + amortizacija + vrijednosno usklađenje + rezerviranja [↑](#footnote-ref-2)
3. Omjer duga i kapitala - udio duga (bankarskih kredita i sl.) u kapitalu [↑](#footnote-ref-3)